text: Ishockey: Vovserne bed, og ørnene fløj hjem med pointene
  20 december 2017 kl. 05.27
  Det går ikke så godt for Syd- og Sønderjyllands to ishockeyhold. Tirsdag tabte både Esbjerg Energy og Sønderjyske Ishockey deres kampe.
  For 12. gang i denne sæson måtte Esbjerg Energy se sig slået af et af de andre hold i metalligaen. På udebane i Odense tabte holdet 4-2 til Odense Bulldogs. Heller ikke Sønderjyske Ishockey havde noget at fejre efter tirsdagens kamp. De tabte 1-2 på hjemmebane mod Herlev Eagles.
  De øverste seks hold i Metalligaen er direkte kvalificeret til slutspillet, men med nederlaget til Odense Bulldogs ligger Esbjerg Energy som nummer syv i ligaen. 
  Sønderjyske ligger nummer ni ud af 11 hold og med gårsdagens nederlag har de tabt 16 af deres 25 kampe.
  
  